Foto: Hina/Facebook

DAMIR Agičić je pomoćnik ministra poljoprivrede Tomislava Tolušića. Uz to, Agičić je veterinar.



Ali kada se pogleda njegov Facebook profil, postaje savršeno jasno da Agičić svojim postupcima sramoti svaku poziciju koju predstavlja; sramoti mjesto pomoćnika ministra i sramoti veterinarsku struku.



On predstavlja Hrvatsku



Facebook profil Damira Agičića je, blago rečeno, živopisna platforma za promicanje zaostalih, kontradiktornih i opasnih stavova.



Kao pomoćnik ministra, Agičić također povremeno predstavlja Hrvatsku u Europskoj uniji. Kad Agičić otputuje u Bruxelles, ljudi s kojima se sastaje ga poistovjećuju s Hrvatskom.



Taj čovjek koji predstavlja Hrvatsku u Europi i koji na naš račun putuje po toj istoj Europi, na Facebooku otvoreno pljuje po vrijednostima Europske unije. Pljuje i po vrijednostima Hrvatske, ali doći ćemo do toga.



Veterinar koji se čudi solidarnosti prema životinjama



Naime, Agičić je objavio pa obrisao objavu s aerodroma u Bruxellesu. Na njoj se iščuđavao ljudima koji su, u ime solidarnosti, prikupljali novac za životinje. Podsjetimo, čovjek je veterinar.







Tako se, zato što su ljudi skupili više za životinje nego za djecu, Agičić razgnjevio na Zapad i proglasio ga "nekršćanskim, tolerantnim i bezbožnim". Ponovimo, Agičić prigovara Zapadu jer je - tolerantan. Uz to je, naravno, i "bezbožan i nekršćanski".



Hrvatska, dakle, u Bruxelles šalje čovjeka koji javno naziva Zapad bezbožnim jer ljudi na Zapadu solidarno pomažu životinjama.



Agičić se izruguje zaštitnicima životinja, a kao pomoćnik ministra i veterinar sudjeluje u izradi zakona o zaštiti životinja.



Nadalje, u još jednoj javnoj objavi, hrvatski predstavnik u Bruxellesu kaže kako je "briselska birokracija sve jako dobro pripremila za samoumnažanje, no neka i veterinari imaju malo udjela u tome". Zatim "pametno" dodaje: "Ima se, može se!".







Franjevački pas



Pomoćnik ministra i veterinar Agičić podijelio je vijest o tome kako su bolivijski franjevci udomili psa i oblače ga u franjevački habit.



"Molim lijepo, uzorni postupak čak i za uvijek oštre zaštitare životinja. Bolje da je i u habitu nego da ga muče vegetarijanstvom kao neki preangažirani koji umjesto o ljudima brinu o psima", komentira ovaj fanatični vjernik.







Pas u habitu nije sporan, već su sporni preangažirani vegetarijanci koji brinu o psima, kaže ovaj veterinar.



Opsjednutost bogom i kršćanstvom se samo nastavlja u širokom dijapazonu besmislenih i diskriminirajućih objava pomoćnika ministra.



Problem s protestantima



Tako u jednoj objavi pomoćnik ministra, čovjek koji je odlično plaćen novcem poreznih obveznika, pljuje po vjerskim manjinama u Hrvatskoj - protestantima i nevjernicima.







"Žalim sve agnostike, ateiste, protestante i sav otpad od vjere, žalim sve kojima Duh Sveti nije podario milost da se mogu potpuno predati Gospodinu na ovakvom klanjanju", kaže pomoćnik ministra.



U drugoj objavi, Agičić objašnjava zašto nema pričešćivanja protestanata.



"Neka oni skrušeno dođu u krilo crkve iz koje su đavoljom rabotom istekli ili neka nam ne podvaljuju ekumenizam da oslabe liberalizmom Svetu crkvu Katoličku!", kaže Damir Agičić.







Čini se kako mu protestanti očito smetaju jer u jednoj objavi propituje postupke pape Franje koji poziva na toleranciju, pojam koji Agičića očito posebno žulja.



"Meni ovo baš i nije jasno. Kakva je ovo poruka katolicima stabilne vjere?", pita se on.







"Kakva zajednička molitva sa raskolnicima? Ta oni ne priznaju i sami su se ekskomunicirali iz Svet crkve katoličke! Nije to valjda bila ta neka njihova "misa"?" čudi se pomoćnik ministra.



"Ne moramo se pretvarati da su nam dragi i mili"



"Ne smijemo ih progoniti jer Bog je svima dao slobodnu volju, ali ne moramo se pretvarati da su nam dragi i mili jer, ne zaboravite tko je od koga otišao, tko je raskolnik. Neka žive to svoje što nazivaju kršćanstvom, ali neka ne traže od mene da im se divim. Žalosti me rđav postupak naših duhovnika, katoličkih svećenika svih razina koji sa raskolnicima i otpadom od Svete crkve katoličke slave dan kada su popljuvali i pogazili katolički nauk te svojevoljno istupili iz crkve. Dovoljno je postupiti u skladu sa paragrafom 818. Katekizma katoličke crkve, ali ne moramo uveličavati njihovo slavlje raskola", objašnjava on.



"Za mene je to isto kao da vlasti naše zemlje idu u Srbiju slaviti dan SAO Krajine. Loš liberalni postupak, loša poruka svojim vjernicima. Ne treba to nama. To nam neće održati katoličanstvo niti je liberalizam uspio održati vjeru kroz ovih 2000 godina", tumači predstavnik Hrvatske u Europi.



Vjerska netrpeljivost prema nekatolicima



Ovakve opasne izjave predstavljaju školski primjer vjerske netrpeljivosti, odnosno nečega što je izrijekom zabranjeno u Ustavu Republike Hrvatske. U članku 41. Ustava RH jasno piše kako su sve vjerske zajednice jednake pred zakonom i odvojene od države.



Doslovno svaka druga objava Damira Agičića povezana je s religijom, a neke od njih, kao navedena, uznemirujuće ukazuju na nesnošljivost prema onima koji ne dijele njegov svjetonazor.



Tako on, hvaleći i prenoseći "izniman" tekst s Facebook profila Anđelka Kaćunka, pljuje i po ateistima.



Problemi i s ateistima



"Opće je poznato kako su ateisti oholi ljudi, dostojni sažaljenja. Dovoljno im je da primijete ime Bog pa da knjigu smjesta tresnu o pod. Taknemo li ih u tu fiks-ideju, spopast će ih bjesnilo... Oni su ne samo uobraženi, nego i jednako toliko glupi", prenosi tako ovaj zaposlenik ministarstva tekst u kojem se autor obračunava s nevjernicima.



"Takav način ja u cijelosti osuđujem. Da se borimo? Zdrav čovjek da se bori s hromima i slijepima. Upravo stoga što su bogalji treba im prilaziti s blagonaklonošću... Budući da su zaostali u razvoju, trebalo bi ih čak smatrati djecom slaba razuma, bez obzira što oni mnogo drže do njega, misleći da je ateizam savršeno znanje", prenosi Agičić.



U statusu prepunom diskriminiranja, podcjenjivanja i netrpeljivosti, mogu se vidjeti i zaključci da je "ateizam nepotpun smisao i izobličena ćud", da "ateizam nužno vodi nasilju", da "čovjek bez vjere ne postoji" te da je "ateizam nastao iz poricanja, straha, laži, skrivanja i oholosti".





Smeta mu politička korektnost



Nadalje, Agičić u drugoj objavi tematizira svoje viđenje političke korektnosti. Uz sliku zlatnog teleta koje govori kako su svi ljudi jednaki, veterinar Agičić hvali Donalda Trumpa i objašnjava teror liberala nad normalnim ljudima.



"Terorom lijevoliberalnih i njihovom "političkom korektnošću" utiskuje se na silu jedna nakazna ideologija. U njoj je normalnim ljudima teško jer je sve protiv Boga i time protuprirodno.

Ne, nije sve isti i nismo jednaki, ali se ne smiju ljudi zbog toga ugnjetavati. Bog nas je stvorio različitima i to valja poštovati. Trump je napokon pokazao da ova "sveta krava" uistinu postoji, ali se nadamo da će pokrenuti postupak da ova krava završi u kobasicama. Ako uspije, pripada mu Nobelova nagrada za čišćenje društvenih prilika", kaže Agičić.





U svojoj podršci Trumpu, Agičić u poprilično nepismenoj objavi komentira Trumpove protivnike.



"Nešto me podsjetila ova reakcija američkih ljevičara i antifa na naše prilike. Tobože tolerantni se digli na zadnje noge i kriče protiv rezultata izbora???? Čak su i slično odjeveni, okičeni brnjicama kroz nos i kojekakvim kapetinama a là "Mirjana Mirt"... To je njihov obrazac ponašanja jer ako nisi po njihovom obrascu odmah sve opečate cijelim spektrom mrziteljskih objeda!", kaže naš predstavnik u Bruxellesu.





Liberali su ološ?



Svoju paljbu prema liberalima Agičić nastavlja u još jednoj objavi.



"Koja smo mi bijedna nacija kad se takvih uplašimo i pustimo da nas ovakav notorni nitkov i kulturološki ološ izruguje i vrijeđa te ga još i plaćamo iz državnih novaca. Izgleda da nam ostao u kostima strah od predivnog Titinog doba u kojem su nas dobrano kinjili. Osvijestimo se protiv lijevo-kulturnog terora! Ne dajmo da ološ vrijeđa Hrvatsku i naše vjerske osjećaje", napisao je Agičić u inkvizitorskom stilu komentirajući Olivera Frljića.





Teško je izdvojiti sve problematične i bizarne objave HDZ-ova pomoćnika ministra poljoprivrede. Još je teže razumjeti kako je takva osoba uopće došla na poziciju koju obnaša. No najteže je zapravo razumjeti kako je još uvijek na toj poziciji.